﻿ RECENZII MICTAT A. GÂRLAN, Fundamentări metodologice în etnopsihologie, Editura Lumen, Iaşi, 2004, 208 pag. În 1918, la sfârşitul primei conflagraţii mondiale, se părea că, cel puţin în Europa, o dată cu prăbuşirea imperiilor multinaţionale ţarist, habsburgic şi otoman – şi cu apariţia sau consolidarea unui mare număr de state independente în Europa Central Răsăriteană şi Sudică, forjate pe principiile naţionale – Finlanda, Estonia, Letonia, Lituania, Polonia, Cehoslovacia, Iugoslavaia, Ungaria, România Mare, Bulgaria, Grecia, Albania, Republica Turcia, se instaurase o pace trainică, ce va avea să nu mai fie tulburată niciodată de crize cu caracter etnic. Cu toate acestea, în 1939, pacea continentului şi, apoi, a întregii lumi, a fost, din nou, destrămată de izbucnirea celui de al doilea război mondial, printre ale cărui cauze se numărau şi numeroase tensiuni şi crize cu un puternic substrat naţional etnic, ce se acumulaseră în perioada anterioară. Continuarea luptei pentru supremaţie mondială şi după încheierea conflagraţiei, în 1945, de către cele două supraputeri – SUA şi URSS – sub forma Războiului Rece, a împins într-un con de penumbră, practic, toate fenomenele şi evenimentele de natură naţională şi etnică din Europa, lăsându-le, ca şi în perioadele anterioare, nerezolvate, până în 1989, când s-a pus capăt Războiului Rece, prin prăbuşirea regimurilor comunist-totalitare europene subordonate Kremlinului şi, apoi, prin chiar disoluţia Uniunii Sovietice. În restul Europei, consolidarea regimurilor democratice şi a unui standard de viaţă avansat a îngăduit factorului politic să poată ţine sub control, în general, crizele interetnice, cărora însă nu le-au lipsit episoadele violente, în a doua jumătate a veacului trecut. Sunt avute în vedere: conflictul îndelungat interetnic şi interconfesional din Irlanda de Nord, încă nerezolvat pe deplin; tensiunile valoni/flamanzi din Belgia, cărora li s-a pus capăt doar prin derularea unor profunde reforme administrativ-politice; escaladarea violenţei, inclusiv prin recurgerea la atentate teroriste, de către ETA, în Spania, vizând proclamarea unui stat basc independent, care însă a primit o ripostă articulată şi eficientă din partea factorilor constituţionali şi a societăţii civile, tot prin intermediul operaţionalizării unor cuprinzătoare reforme administrativ politice. De precizat că şi în cazul tensiunilor naţionaliste înregistrate în Corsica, situaţia a rămas sub control, ca urmare a solidităţii edificiului social-politic francez. În schimb, în Europa posttotalitară, dispariţia cupolei inhibatoare reprezentate de regimurile comuniste opresive a declanşat un val de tensiuni şi crize violente, inclusiv de natură interetnică, pe fondul crizei generalizate postcomuniste. Sunt încă proaspete în memorie violenţele interetnice din Armenia, Georgia, Azerbaidjan, războiul civil încă în derulare din Cecenia, seria violenţelor şi conflictelor interetnice din Iugoslavia, ce au degenerat în adevărate războaie civile, în ultimul deceniu al secolului XX, cărora li s-a putut pune capăt doar prin intervenţia militară, patronată de SUA şi NATO şi ocuparea unor porţiuni din teritoriul iugoslav (Bosnia, Macedonia, Kosovo). A devenit evident, atât pentru specialişti cât şi pentru opinia publică, că o reglementare reală şi de durată a complexului capital, circumscris etnicităţii, reclamă resurse însemnate, voinţă politică reală, competenţă managerială în gestionarea situaţiilor de criză şi o profundă reformare, atât a dispoziţiilor constituţionale în fiecare stat cât şi a normelor de drept internaţional. Într-adevăr, relaţiile interetnice sunt, cu deplin temei, considerate un capitol fundamental al drepturilor omului, ale căror implementare şi consolidare probează, pentru fiecare stat, existenţa unui autentic regim democratic, care asigură tuturor categoriilor şi tuturor comunităţilor etnice conlocuitoare, indiferent dacă sunt majoritare sau minoritare, garantarea deplină a salvgardării şi dezvoltării patrimoniului etnic şi cultural propriu. CALITATEA VIEŢII, XVI, nr. 1–2, 2005, p. 161–167 162 RECENZII 2 Or, în vederea derulării unor soluţii oportune şi eficiente destinate contracarării efectelor negative din zona interetnicităţii, orice demers analitic şi autentic profesionist este, în egală măsură, potrivit şi binevenit. Acestea sunt, pe scurt, raţiunile pentru care o lucrare dedicată studierii şi evaluării interetnicităţii îşi justifică apariţia, pe deplin, în România. Este exact cazul cărţii de faţă aparţinând domnului dr. Mictat A. Gârlan, cercetător ştiinţific la Institutul de Cercetare a Calităţii Vieţii. Lăudabil de menţionat este faptul că această lucrare este o primă fructificare a conţinutului tezei de doctorat a autorului, elaborată, între anii 1995 şi 2000, care finaliza, de asemenea, mai mulţi ani de studii şi cercetări dedicate fenomenului, şi derulaţi sub auspiciile generoase ale Institutului de Cercetare a Calităţii Vieţii. Trebuie menţionate, în acest sens, studiile de etapă publicate de autor pe această linie, în anii din urmă: Studiul dublei perspective în cadrul relaţiilor etnice ale comunităţii italiene din Dobrogea (1995), Ucrainienii din România (1996); Comunitatea turcă din România la sfârşit de secol XX (1998), Diagnoze de valori şi trăsături etnice în cadrul comunităţii elene (2000), Studii privind identitatea culturală şi socială a minorităţiilor etnice din România (2002). Lărgirea ariei de cuprindere şi a capacităţii de evaluare a interetnicităţii este suplimentar probată de autor, tocmai prin publicarea prezentei cărţi. Demersul autorului poate fi considerat, pe deplin, ca o contribuţie personală la îmbogăţirea setului de metodologii dedicate abordării interetnicităţii, ca subiect prioritar pentru România, în perspectiva aderării, la 1 ianuarie 2007, în Uniunea Europeană. Profesorul univ. dr. Mihai Golu remarca, de altfel, în prefaţa dedicată cărţii „... seriozitatea şi meticulozitatea cu care autorul a înţeles să abordeze, pe cont propriu, o temă de mare complexitate, în care, de obicei, se angajează echipe întregi de cercetători. Semnificativ este că, în efortul său, autorul a reuşit o delimitare a domeniului de investigaţie numai pe latura psihosocială a relaţiilor interetnice şi, mai ales, etnopsihologică a specificului naţional, concentrându-se pe elaborarea şi aplicarea unui model de investigaţie mai 1 adecvat şi mai eficient faţă de alte direcţii prezente în literatura de specialitate” . Tot în ceea ce priveşte contribuţiile personale ale autorului pe linia analizei interetnicităţii, trebuie evidenţiat modelul original de analiză a fenomenului studiat, bazat pe: principiul dublei perspective în determinarea trăsăturilor etnopsihologice, prin autoevaluare şi retroevaluare, considerarea succesivă a relaţionării a două câte două comunităţi etnice; caracterul bidirecţional al investigaţiei, având cadrul axiologic intern orientat spre valori şi atitudini caracteristice fiecărei comunităţi, în timp ce cadrul relaţional extern este direcţionat spre distanţele sociale dintre comunităţile etnice studiate. De remarcat că modelul de cercetare propus de autor a fost probat pe un grup experimental alcătuit din 350 de subiecţi, aleşi pe baza unor criterii de competenţă observaţional-evaluativă, din rândul comunităţilor etnice dobrogene, astfel: câte 50 subiecţi pentru comunităţile mai numeroase şi, respectiv, câte 30 subiecţi pentru comunităţile mai puţin numeroase. Rezultatele obţinute au fost atent prelucrate statistic, fapt ce a permis stabilirea unui set de trăsături/valori definitorii pentru fiecare din cele nouă comunităţi studiate, la care se adaugă un voluminos material, fapt ce va fi, fără îndoială, corespunzător abordat într-o viitoare monografie. Trebuie arătat că autorul a intervenit creator şi în structura instrumentelor de cercetare utilizate, respectiv chestionarele PPN-50 şi Bogardus-95, prin introducerea unor corecţii şi reformulări justificate, după cum urmează: renunţarea la inversiunea punctajelor la ultimele două întrebări din chestionarul Bogardus-95; modificarea parţială a scalei de evaluare a chestionarului Bogardus-95, în zona de mijloc, la treapta 3, unde răspunsul „şi da şi nu” a fost plasat spre treapta 2, în formularea „nu sunt sigur”; concentrarea instructajului pe problematica minorităţilor etnice din zona cercetată, facilitarea posibilităţilor de manifestare şi evaluare succesivă a unor distanţe sociale bilaterale, atât faţă de propriul grup etnic, cât şi faţă de fiecare comunitate etnică din zona cercetată. 1 Mictat A. Gârlan, Fundamentări metodologice în etnopsihologie, Lumen, Iaşi, 2004, p. 7. 3 RECENZII 163 Introducerea acestor corecţii şi modificări în structura chestionarului Bogardus-95 prezintă mai multe avantaje metodologice, care sporesc originalitatea concepţiei lucrării: – posibilitatea reproducerii, reexperimentării rezultatelor obţinute de alte cercetări în care s-a utilizat acelaşi chestionar; – stimularea subiecţilor investigaţi în a proceda la o dublă scalare de atitudini, din perspectivă internă faţă de propria comunitate etnică şi din perspectiva externă faţă de alte comunităţi etnice conlocuitoare; – graţie caracterului unitar al sistemului unităţilor de măsură: este posibilă compararea distanţelor etnice obţinute, ca expresii ale relaţiilor dintre comunităţi; – punerea în evidenţă a distanţelor critice dintre comunităţi, din mai multe puncte de vedere. De remarcat, de asemenea, în ceea ce priveşte structura pe capitole şi dozarea volumului de pagini alocate, buna echilibrare a lucrării, redactată într-un stil accesibil, care uşurează parcurgerea textului de către cititor, în ciuda dificultăţii temei. În Introducere, autorul evidenţiază contextul specific al tranziţiei post-totalitare din Europa Central Răsăriteană şi Sudică pe linia interetnicităţii, ca fenomen major specific zonei. Este reamintită tragedia iugoslavă, prilej cu care, prin raportare la realităţile româneşti de după 1990, autorul subliniază just „Ca urmare a acestor evenimente, mai devreme sau mai târziu, într-o viitoare Constituţie Europeană, în chip necesar se va impune şi înscrierea unui punct privitor la protecţia minorităţii etnice, cel puţin a celor din acest spaţiu, faţă de care realizările pozitive ale 2 modelului interetnic românesc pot fi considerate ca cele mai stabile” . Textul, în continuare, cuprinde prezentarea iniţiativelor româneşti din sfera etnicităţii, reinaugurate, după 1990, graţie cercetărilor patronate de profesorii Paul Popescu Neveanu şi Gheorghe Neacşu, cărora li s-a alăturat, de altfel, însuşi autorul lucrării de faţă, iniţial ca membru în colectivele de cercetare organizate de Institutul de Psihologie şi Institutul de Cercetare a Calităţii Vieţii, iar, ulterior, ca doctorand. Pornindu-se de la tradiţiile româneşti anterioare, reprezentate de contribuţiile unor autori consacraţi, precum B. P. Haşdeu, V. Drăghicescu, M. Ralea, C. Rădulescu Motru, după 1990, s-a recurs în abordarea complexului fenomen al interetnicităţii la utilizarea unor instrumente moderne de cercetare, atât româneşti – chestionarul pentru evaluare psihologică de trăsături şi valori, întocmit sub coordonarea profesorului Neveanu (PPN-50), cât şi străine – The Berkeley Personality Profile, elaborat de Ketty şi Eillen Donhaue şi chestionarul Bogardus adaptat (Bogardus – 1995). Experienţa acumulată în urma aplicării în teren a respectivelor chestionare a îngăduit autorului, după cum însuşi o afirmă, focalizarea atenţiei în tratarea subiectului „ca un subdomeniu de psihologie 34 , care are în vedere „cercetarea manifestărilor de personalitate colectivă”. socială” Capitolul I, intitulat Etnicitate şi Interetnicitate, se concentrează asupra semnificaţiilor cu totul speciale reprezentate, în contemporaneitate de derularea fenomenelor circumscrise etnicului. Autorul evidenţiază evoluţia conceptelor şi metodelor de evaluare utilizate în analiza fenomenului în cauză de specialiştii români şi străini cu preocupări în domeniu [(H. Garfinkel (1974), Gh. Râpeanu (1966), Campans (1999), Laptarin (2000), D. Hume (1742), G. W. Hegel (1968:74 şi 79), M. Eminescu, B. P. Haşdeu, A. Mirglio, D. Hollander, D. Gusti ş.a]. Prezentarea contribuţiilor româneşti şi străine derulate în sfera etnicităţii este utilizată de autor ca o modalitate corespunzătoare de a-şi argumenta orientarea proprie de tip personalist, în abordarea subiectului: „În cazul nostru, procedeele evaluării interpersonale a personalităţii au fost convertite într-un 5 model de evaluare interetnică a etnicităţii” , pe care o dezvoltă, de altfel, în cursul capitolelor ulterioare (II – Imagini etnoculturale interne şi externe legate de psihologia poporului român, III – Probleme metodologice în cercetarea etnopsihologică, IV – Un model de investigaţie între cerinţe şi posibilităţi). 2 Mictat A. Gârlan, op. cit., p. 11. 3 Mictat A. Gârlan, op. cit., p. 15. 4 Ibidem. 5 Ibidem, p. 43. 164 RECENZII 4 De notat înzestrarea lucrării cu un consistent tronson de anexe, extrem de folositoare în completarea informaţiilor conţinute de text. În concluzie, prin conţinutul său riguros ştiinţific, dar şi prin stilul adecvat care o face accesibilă cititorului interesat, cartea de faţă se înscrie ca o valoroasă contribuţie românească la fundamentarea metodologică a cercetărilor în etnopsihologie, fapt pentru care se poate recomanda autorului să-şi continue demersurile în domeniu, finalizate prin apariţia, ulterioară, a altor lucrări de profil. Dan Constantin Rădulescu FLOARE CHIPEA şi FLORICA ŞTEFĂNESCU, coord., Combaterea sărăciei şi promovarea incluziunii sociale – Studiu de caz asupra judeţului BIHOR, Editura Universităţii din Oradea, 2004 O nouă carte despre combaterea sărăciei şi promovarea incluziunii sociale în România Înfiinţarea, la nivel guvernamental, în ianuarie 2001, a Comisiei Anti-Sărăcie şi de Promovare a Incluziunii Sociale (CASPIS) a constituit un semnal clar al preocupărilor României – faţă de abordarea decisă a unei probleme sociale ignorate decenii de-a rândul, care a căpătat noi accente în anii tranziţiei. Pe lângă rolul de a coordona dezbaterile privind măsurarea sărăciei şi a oferi un cadru de lucru în care diverse instituţii internaţionale şi organisme naţionale pot interveni eficient cu măsuri anti- sărăcie, CASPIS a produs şi un trend de repliere şi repunere în valoare a unor resurse umane din cercetarea socială. Acest fenomen s-a materializat întâi prin publicarea. în noiembrie 2002, a Planului de Acţiune Anti-Sărăcie şi de Promovare a Incluziunii Sociale şi apoi prin publicarea mai multor lucrări cu caracter metodologic-descriptiv, sau centrate pe recomandarea unor politici sociale. Între lucrările de referinţă dedicate acestui domeniu se înscrie şi volumul coordonat de Floare Chipea şi Florica Ştefănescu, denumit Combaterea sărăciei şi promovarea incluziunii sociale – Studiu de caz asupra judeţului Bihor – apărut la Editura Universităţii din Oradea, în anul 2004. Între autorii volumului se află nume de referinţă în domeniu, cum sunt Cătălin Zamfir, prof. univ. dr. la Universitatea din Bucureşti şi director al Institutului de Cercetare a Calităţii Vieţii din Bucureşti, Elena Zamfir, prof. univ. dr. la Universitatea din Bucureşti, prof. univ. dr. Floare Chipea Universitatea din Oradea, alte cadre universitare ale acestei instituţii, precum şi specialişti cu diverse funcţii în administraţia publică: Mirela Abrudan, director adj. în cadrul Direcţiei de Asistenţă Socială Bihor, Anişoara Gal, Delia Galiş şi Emilia Marian de la Direcţia pentru Dialog, Familie şi Solidaritate Socială, asistenţi sociali de la diverse fundaţii ş.a. Volumul cuprinde două părţi. În partea întâi sunt găzduite mai multe studii în care se prezintă cadrul general al politicii dezvoltării sociale în România, după anul 1989 (C. Zamfir) şi circumstanţele relansării profesiei de asistent social în România – condiţie esenţială în promovarea incluziunii sociale (E. Zamfir). În continuare, S. Săveanu semnează o descriere generală a judeţului Bihor, după care F. Chipea inserează mai multe capitole de prezentare a Planului judeţean anti-sărăcie şi promovare a incluziunii sociale, a CASPIS şi a indicatorilor de evaluare a activităţii comisiilor 5 RECENZII 165 judeţene/locale anti-sărăcie, a schemei de monitorizare a implementării Planului judeţean anti-sărăcie şi a indicatorilor de monitorizare a sărăciei şi excluziunii sociale în judeţul Bihor. În partea a doua a volumului sunt incluse mai multe studii de caz care acoperă numeroasele probleme ale populaţiei aflate în sărăcie, din judeţul Bihor şi din oraşul Oradea, după cum urmează: Sărăcie şi inegalitate în Oradea. Studiu de caz, semnat de F. Chipea, A. Hatos, S. Bălţătescu; Aspecte privind ocuparea forţei de muncă în judeţul Bihor, semnat de F. Ştefănesecu, D. Junc; Direcţia pentru Dialog, Familie şi Solidaritate Socială şi rolul ei în combaterea sărăciei şi promovarea incluziunii sociale, semnat de A. Gal, E. Marian, D. Galiş; Protecţie socială şi educaţie, semnat de I. Chelemen, S. Bodogai; Aspecte ale stării de sănătate în judeţul Bihor, semnat de S. Stanciu; Perspective ale locuirii. Situaţia locuinţelor în Bihor, semnat de D. Dărăbăneanu; Protecţia instituţională a drepturilor copilului. Studiu de caz, în Judeţul Bihor, semnat de L. Onica Chipea, G. Dejeu; Alcoolismul: o problematică psihosocială cu caracter infractogen, semnat de I. Popoviciou; Servicii şi prestaţii sociale în combaterea sărăciei oferite de Administraţia Socială Comunitară Oradea, semnat de L.C. Burtic, I. Vila; Rromii în judeţul Bihor, semnat de Ş. Olah; Vârstnicii dependenţi şi semi-dependenţi din Oradea. Analiza nevoilor şi a mediului de servicii, semnat de L. Daragiu, A. Hatos, I. Pop; Protecţia socială a persoanelor cu handicap din judeţul Bihor – între politicile sociale de gen şi intervenţie, semnat de M. Abrudan, I. M. Oprea; Persoanele fără adăpost din Oradea, semnat de L. Daragiu, A. Hatos, I. Pop; Dimensiuni ale traficului şi consumului ilicit de droguri în judeţul Bihor, semnat de R. Onaca; Traficul de persoane – consecinţă a sărăciei, semnat de A. Gavriş; Proiecte derulate de Fundaţia „Ruhama”, semnat de L. Daragiu; Fundaţia „Casa Oradea” – contribuţie non-guvernamentală la dezvoltarea sistemului de asistenţă socială, semnat de F. Bologa; Căminul de bătrâni „Sf. Martin” Oradea, semnat de Ş. Szűcs, E. Szűcs. În urma lecturii volumului ne-au reţinut atenţia câteva aspecte pe care le prezentăm în continuare. În Politica dezvoltării sociale în România după 1989, C. Zamfir prezintă o viziune de ansamblu asupra problematicii sărăciei din România, după anul 1989, subliniind etapele parcurse în procesul de conştientizare a acesteia, la cel mai înalt nivel al deciziei politice şi măsurile adoptate prin înfiinţarea CASPIS. În context, se remarcă ideile autorului privind politicile neoliberale ale Băncii Mondiale, care au promovat în România, într-o perioadă de mari dificultăţi economice şi sociale, cum au fost anii ’90, focalizarea beneficiilor sociale prin testarea mijloacelor economice ale beneficiarilor. Acest fapt a determinat realizarea unei protecţii minimale nu pentru toţi săracii, ci doar pentru cei mai săraci dintre săraci. Autorul semnalează, de asemenea, cel mai grav aspect, anume, că Banca Mondială şi-a centrat intervenţia exclusiv pe suportul socioeconomic, acordând o atenţie cu totul marginală problemelor sociale grave, care nu aveau, în primul rând, o dimensiune economică. Din studiul privind relansarea profesiei de asistent social în România, semnat de E. Zamfir, între altele, ne-a reţinut atenţia faptul că „deşi învăţământul de asistenţă socială s-a dezvoltat foarte rapid după Revoluţie, nu acelaşi lucru s-a petrecut în sfera serviciilor de asistenţă socială. Fragmentarea sistemului instituţional de asistenţă socială a blocat, un timp, reforma în acest domeniu, datorită lipsei de coordonare a activităţilor şi programelor, a lipsei de comunicare între instituţiile publice, ONG şi actorii societăţii civile. Lipsa de preocupare pentru dezvoltarea unei politici globale, coerente la nivel naţional, de tip cumulativ interdependent, pe diferite domenii de asistenţă socială, a constituit un factor responsabil în întârzierea reformei sistemului de servicii în asistenţa socială şi în pierderea experienţei acumulate în sistem” (p. 23). Din capitolul intitulat Indicatori de monitorizare a sărăciei şi excluziunii sociale în judeţul Bihor, semnat F. Chipea, am reţinut faptul că, în anul 2003, în jud. Bihor, exista o rată a şomajului remarcabil de scăzută (2,5%), comparativ cu alte judeţe din nordul ţării, dar şi o rată a abandonului şcolar relativ ridicată: 19,34% (copii necuprinşi într-o formă de învăţământ). Ar fi fost interesant de ştiut care este structura pe sexe a populaţiei ce abandonează fiecare nivel de educaţie. În mod deosebit, ne-a atras atenţia studiul Sărăcie şi inegalitate în Oradea. Studiu de diagnoză, semnat de F. Chipea, A. Hatos şi S. Bălţătescu, care prezintă, pe larg, principalele dimensiuni ale fenomenului sărăciei în municipiul Oradea. Studiul pune în evidenţă o serie de aspecte (pe baza unei cercetări de teren de amploare) de mare relevanţă pentru cunoaşterea condiţiilor de viaţă 166 RECENZII 6 ale populaţiei municipiului Oradea. Totodată, sunt sesizate mai multe dificultăţi, în încercarea de a aborda global problemele sărăciei şi subdezvoltării sociale din zonă. Între acestea, sunt menţionate: – lipsa cunoaşterii exacte a necesităţilor de servicii sociale, care poate să ducă la alocarea ineficientă a resurselor existente; – lipsa unui prag al sărăciei, definit potrivit condiţiilor municipiului Oradea şi lipsa unor criterii eficiente de testare a mijloacelor pentru alocarea transferurilor sociale. Este adevărat că necunoaşterea trebuinţelor de servicii sociale poate să ducă la alocarea ineficientă a resurselor disponibile. Probleme de acest tip apar, îndeosebi, în zonele rurale, unde prezenţa serviciilor menite să răspundă diverselor trebuinţe de asistenţă socială este mult mai redusă, atât ca infrastructură cât şi ca acoperire socială a solicitărilor. Dincolo de aceste probleme şi altele de aceeaşi natură, dorim să ne referim la două elemente de principiu. Primul se referă la soluţia autorului de a calcula un prag al sărăciei distinct pentru municipiul Oradea şi al doilea priveşte chiar calculul respectiv, şi anume, determinarea pragurilor prin metoda relativă: 50% (sărăcie severă) şi 60% (sărăcie simplă) din mediana agregatului de consum. Din punctul meu de vedere, ideea de a determina praguri de sărăcie pe o localitate conduce la o situaţie greu de acceptat. Potrivit acestei logici, fiecare localitate ar avea propriul său prag al sărăciei. Pe de o parte acest obiectiv este imposibil de atins. Pe de altă parte, fie şi numai pentru două localităţi, apar dificultăţi de interpretare: de exemplu, dacă în prima localitate mediana consumului pe persoană este de 5 milioane lei/lună, iar în a doua este de 2,7 milioane lei, fixând pragul sărăciei severe, să zicem, la 50% din consumul median, observăm că în localitatea a doua, valoarea consumului median se află deja foarte aproape de nivelul pragului sărăciei severe din prima localitate. Prin acest rezultat, ideea de prag al sărăciei se relativizează total. Or, tocmai de aceea el se determină la nivel naţional, iar la nivel de localitate (judeţ) se fac estimări ale numărului săracilor, se analizează caracteristicile acestora şi se adoptă strategii de acţiune locală. Cea de a doua problemă priveşte metoda relativă de determinare a pragului de sărăcie, pe baza cheltuielilor de consum. Desigur, nu există metodă infailibilă de determinare a pragului de sărăcie. Neajunsul metodei relative (de fixare a pragului sărăciei ca procent din consumul median) apare cu atât mai evident atunci când avem de-a face cu un consum deficitar, cum este şi acela al populaţiei României. Nivelul redus de consum, ca urmare a constrângerilor economice, dar şi prin adoptarea unor comportamente severe de economisire, conduce la praguri mici de sărăcie, putându-se situa cu mult sub nivelul a ceea ce ar fi pragul minim de subzistenţă, dincolo de care este afectată însăşi fiinţa biologică a omului. Eliminarea din discuţie a pragului sărăciei definit la nivel naţional, având în vedere decilele de venituri, şi, în primul rând, a valorii coşului de consum minim aferent unui standard de viaţă decent la nivel naţional creează mari dificultăţi de abordare metodologică a problemelor sărăciei. Menţionăm că, atât pragul de subzistenţă cât şi pragul minim decent au fost calculate în cadrul ICCV Bucureşti, pentru fiecare an, începând din 1990. De asemenea, ICCV a definit coşul minim de consum aferent fiecărui prag al sărăciei. Revenind la studiul din municipiul Oradea, procentul de populaţie aflată sub pragul sărăciei severe este de 10,7% din gospodării şi 12,03% din populaţie. Deci este vorba de gospodăriile şi populaţia din decila unu, şi, din această perspectivă, toate analizele autorilor au relevanţă dincolo de problematica fixării pragului de sărăcie, iar autorii studiului analizează un bogat conţinut informaţional privind condiţiile de viaţă ale populaţiei. Din materialul semnat de A. Gal, E. Marian, D. Galiş de la Direcţia pentru Dialog, Familie şi Solidaritate Socială – instituţie finanţată de la bugetul de stat, care îşi desfăşoară activitatea în mai multe domenii, între care menţionăm dialogul social, legislaţia, salarizarea, conflictele şi contractele colective de muncă, auditul public intern, asistenţa socială, resursele umane, informatica, financiar- contabilitate, am reţinut faptul că, încă de la introducerea sa, sistemul ajutorului social a avut un foarte slab suport social. Obiecţiile pe care actorii sociali şi politici îl aduc acestui sistem sunt mai multe, între care menţionăm percepţia potrivit căreia ajutorul social este acordat destul de frecvent „celor care mint mai mult” (având în vedere că unii dintre beneficiarii acestui suport social obţin 7 RECENZII 167 venituri şi din economia subterană). Pe de altă parte, ajutorul social stimulează o atitudine pasivă, de dependenţă, primitorilor acestuia devenindu-le un premiu pentru neangajarea în efortul general de creare a bunăstării sociale. Un spaţiu destul de consistent, în cadrul volumului, este acordat serviciilor de educaţie şi învăţământ (I. Chelemen, S. Bodogai), precum şi situaţiei privind starea de sănătate a populaţiei judeţului Bihor. (S. Stanciu). În prezentarea problematicii generale a subfinanţării acestor sectoare şi a efectelor acestui fenomen asupra accesului categoriilor sociale mai sărace la aceste servicii, se distinge atenţia acordată situaţiei sociale a populaţiei de romi. De fapt, se poate afirma că aproape toate categoriile sociale defavorizate, afectate într-un fel sau altul, de impactul sărăciei sau al fenomenelor de excluziune socială, sunt prezentate în volum. Desigur, per ansamblu, în practica socială, s-ar putea constata, probabil, că unele segmente de populaţie au fost situate mai mult în centrul atenţiei decât altele, în materie de suport economic sau protecţie socială, dar acest lucru nu reiese în mod explicit din textul volumului. În pofida faptului că lucrarea are un număr relativ mare de autori, discursul ştiinţific creează impresia de unitate, fiind relativ omogen ca stil de prezentare şi valoare ştiinţifică. Volumul coordonat de F. Chipea şi F. Ştefănescu, fiind primul de acest tip, cu referire la judeţul Bihor, oferă o imagine inedită asupra calităţii vieţii populaţiei sărace din acest judeţ, la nivelul anului 2004. Mariana Stanciu 